AAV ร่วง 2% หลังกลุ่ม “คิงพาวเวอร์” ขายบิ๊กล็อตราคาต่ำกว่ากระดาน
AAV ร่วง 2% หลังกลุ่ม "คิงพาวเวอร์" ขายบิ๊กล็อตราคาต่ำกว่ากระดาน ล่าสุด ณ เวลา 10.55 น. ราคาอยู่ที่ 6 บาท ลบ 0.15 บาท หรือ 2.44% สูงสุดที่ระดับ 6.10 บาท ต่ำสุดที่ระดับ 5.90 บาท ด้วยมูลค่าซื้อขาย 234.06 ล้านบาท
28 ธ.ค. 2560

ผู้สื่อข่าวรายงานว่า ราคาหุ้น บริษัท เอเชีย เอวิเอชั่น จำกัด (มหาชน) หรือ AAV ณ เวลา 10.55 น. ราคาอยู่ที่ 6 บาท ลบ 0.15 บาท หรือ 2.44% สูงสุดที่ระดับ 6.10 บาท ต่ำสุดที่ระดับ 5.90 บาท ด้วยมูลค่าซื้อขาย 234.06 ล้านบาท

ทั้งนี้คาดว่าสาเหตุที่ราคาหุ้น AAV ปรับตัวลดลงในวันนี้มาจากวานนี้ มีรายการสรุปซื้อขายกระดานรายใหญ่ (Big lot) จำนวน 20 รายการ ปริมาณ 1.76 พันล้านหุ้น มูลค่ารวม 8.29 พันล้านบาท ราคาเฉลี่ย 4.70 บาทต่อหุ้น ซึ่งเป็นราคาที่ต่ำกว่ากระดานซื้อขายวานนี้ (27 ธ.ค.)
ขณะที่วานนี้ AAV ได้ออกมาชี้แจงผ่านระบบสารสนเทศของตลาดหลักทรัพย์แห่งประเทศไทย ว่า บริษัทได้มีการประชุมคณะกรรมการบริษัทครั้งที่ 5/2560 เมื่อวันที่ 27 ธ.ค.60 เวลา 16.30 น. โดยที่ประชุมได้พิจารณารับทราบและอนุมัติการเข้าลงนามในสัญญาซื้อขายหุ้นของบริษัท ซึ่งได้ทำขึ้นเมื่อวันที่ 25ธันวาคม 2560 ระหว่างนายธรรศพลฐ์ แบเลเว็ลด์ ซึ่งเป็นผู้ถือหุ้นรายใหญ่ของบริษัท
โดยขายหุ้นให้กับนายวิชัย ศรีวัฒนประภา, นายอัยยวัฒน์ ศรีวัฒนประภา, นางสาววรมาศ ศรีวัฒนประภา, นายอภิเซษฐ์ ศรีวัฒนประภา และนางสาวอรุณรุ่ง ศรีวัฒนประภา เพื่อซื้อขายหุ้นสามัญของบริษัทฯ จำนวน 1.76 พันล้านหุ้น  หรือคิดเป็นร้อยละ 36.3 ของหุ้นทั้งหมดที่มีสิทธิออกเสียงของบริษัท ในราคาซื้อขายหุ้นละ 4.70 บาท
ด้าน บล.เอเอสแอล ระบุในบทวิเคราะห์ฯ แนะ “ซื้อ” หุ้น AAV พร้อมให้มูลค่าเหมาะสมที่ 6.97 บาท ขณะที่ราคาหุ้นยัง Laggard SET Index โดยมีมุมมองบวกต่อแนวโน้มธุรกิจ อีกทั้งการเปลี่ยนแปลงโครงสร้างผู้ถือหุ้นล่าสุด (กลุ่มผู้ถือหุ้นใหญ่ตระกูลศรีวัฒนประภาขายหุ้นจำนวน รวม 1,762 ล้านหุ้น คิดเป็น 36.3% ของจำนวนหุ้นจดทะเบียนทั้งหมด ให้กับนายธรรศพลฐ์ แบเลเว็ลด์ ซึ่งภายหลังการโอนหุ้นดังกล่าวทำให้นายธรรศพลฐ์ ถือหุ้น AAV เพิ่มจาก 5% เป็น 41.3%) คาดทำให้ตลาดลดความกังวลต่อผู้บริหารระดับสูงในการบริหารงานในระยะยาวและเป็นบวกต่อจิตวิทยาการลงทุน
ส่วนแนวโน้มกำไรไตรมาส 4/60 แข็งแกร่งจาก 1.High Season ของการท่องเที่ยว 2.มาตรการกระตุ้นการท่องเที่ยวเมืองรอง 55 จังหวัด 3.ด้านกำไรสุทธิไตรมาส 4/60 คาดว่าจะเป็นไตรมาสที่ดีที่สุดของปี 60 หลัง Load factor กลับมาฟื้นตัวอย่างแข็งแกร่ง และ 4.อัตราค่าโดยสารและจำนวนผู้โดยสารรวมที่เพิ่มขึ้นตามฤดูกาล